नेपाल टिम रिकर्भ फाइनलमा
इस्लामिक सोलिडारिटी स्पोर्ट्स फाउन्डेसन (आईएसएसएफ) को आयोजनामा बंगलादेशमा भइरहेको दोस्रो आईएसएसएफ अन्तर्राष्ट्रिय सोलिडारिटी आर्चरी च्याम्पियनसिपअन्तर्गत नेपाल टिम रिकर्भ पुरुषको फाइनलमा प्रवेश गरेको छ ।
काठमाडौँ — इस्लामिक सोलिडारिटी स्पोर्ट्स फाउन्डेसन (आईएसएसएफ) को आयोजनामा बंगलादेशमा भइरहेको दोस्रो आईएसएसएफ अन्तर्राष्ट्रिय सोलिडारिटी आर्चरी च्याम्पियनसिपअन्तर्गत नेपाल टिम रिकर्भ पुरुषको फाइनलमा प्रवेश गरेको छ ।मंगलबार साउदी अरेबियालाई सुटआउटमा २७–२५ ले पराजित गर्दै नेपालले उपाधि भिडन्त पक्का गरेको हो । निर्धारित सेटमा दुवै टोली ४–४ को बराबरीमा रहेपछि खेलको निर्णय सुटआउटबाट भएको थियो । नेपाली टोलीमा रोशन नगरकोटी, तिलक पुनमगर र असीम शेरचन रहेका छन् । नेपालले बुधबार हुने फाइनल खेलमा आयोजक बंगलादेशको सामना गर्नेछ ।२० राष्ट्रको सहभागिता रहेको प्रतियोगितामा नेपालका ९ आर्चरहरूले सहभागिता जनाएका छन् । नेपाल प्रतियोगिताको आमन्त्रित टोली हो । नेपालले टिम रिकर्भबाहेक कम्पाउन्ड पुरुष र कम्पाउन्ड महिला स्पर्धामा पनि भाग लिएको छ । कम्पाउन्ड पुरुषमा होमबहादुर थापामगर, रमेश भट्टचन र खुमबहादुर कुमाल छन् भने महिलामा रश्मी दर्लामी, प्रसादा आचार्य र मोनिका रानामगर रहेका छन् ।